《王文成公炮歌为兰屏比部作》
清代·张际亮

围余二寸径一尺，十四字蚀铜华老。当时正抚田州还，八寨尚阻僮徭顽。

仙台藤峡总瘴疠，铸此意岂威诸蛮。金精夜泣霹雳裂，惨澹洞溪鏖战血。

故国沧桑独不磨，不朽忠勋视此铁。公昔手缚宸濠来，邮阳楼橹惊飞灰。

仓皇忆赖青田在，卧病还山共可哀。征南再出劳王事，父老拜棺空涕泪。

万树梅花缟素迎，生归庾岭犹天意。摩挲手泽无期年，今三百戴留苍坚。

文琴李印共后先，比部好古世所贤。吾闻佛狼机，害为兵火最。

金元以上史未闻，好事援经释以旝。从知此炮古岂无，世乱莫救城焚屠。

兴亡在德不在器，嗟公所恃非区区。

作者简介：（1799—1843）福建建宁人，字享甫，号华胥大夫。道光十八年举人。有狂名，乡试时易名享辅始得中式。历游天下山川，穷探奇胜。诗歌沈雄悲壮。有《金台残泪记》、《思伯子堂诗集》、《松寥山人集》、《娄光堂稿》等。